Il-Kunsill Lokali ta' Ħad-Dingli ta' kull sena jorganizza attivitajiet li jippromovu t-tradizzjonijiet tal-gżejjer Maltin, b'mod speċjali dawk Dinglin. Attività bħal din, Ħad-Dingli – Ħidma Agrarja u Tradizzjonijiet, hija mera ta' x'joffri r-raħal fil-qasam kulturali, agrikolu, gastronomiku tradizzjonali u l-aspetti ekoloġiċi tal-madwar. Għal diversi persuni, b'mod speċjali t-turisti, ir-raħal ta' Ħad-Dingli huwa sinonimu mal-irdumijiet, però din l-attività se sservi ta' pjattaforma għal dak li r-raħal kapaċi joffri, b'esperjenza agrikola unika. Huwa għalhekk li għal sena oħra l-attività se ssir il-Buskett. Dawk li jżuru l-wirja agrarja jistgħu jibbenefikaw minn espejenza unika fejn josservaw u jieħdu sehem fi tradizzjonijiet agrikoli li, sfortunatment, qed jispiċċaw u posthom jittieħed minn diversi żviluppi teknoloġiċi. Il-Kunsill Lokali ta' Ħad-Dingli huwa kommess li jkompli jippromovi l-ħidma agrikola tal-bdiewa tal-lokal, l-artiġjanat u l-attrazzjonijiet ta' Ħad-Dingli li matul is-sena kollha jattiraw numru sabiħ ta' turisti, b'attività li kull sena tkun suċċess u li għaliha s-sena l-oħra attendew iktar minn 5,000 persuna. F'din it-13-il edizzjoni li se ssir nhar il-Ħadd l-1 ta' Mejju 2016, se jkun hemm diversi innovazzjonijiet. Il-wirja agrarja hija unika għax toffri lill-viżitaturi opportunità li jaraw it-tradizzjonijiet antiki li maż-żmien qed jintesew. Fil-wirja se jkun hemm posti bl-artiġjanat, wirja tan-nagħaġ u l-mogħoż, esibizzjoni taż-żwiemel, wirja tal-fniek, wirja tat-tiġieġ, kompetizzjoni tal-ħlib u tal-ġmiel, wirja tal-klieb, petting-section għat-tfal, kids area, wine tasting competition, pittura fuq il-post, kif ukoll programm mimli daqs bajda b'għana, kant Malti, u diversi esibizzjonijiet oħra. Attrazzjoni oħra interessanti hija dik għat-tfal li jistgħu jitgħallmu kif jagħmlu tajra. Se jingħaqdu magħna wkoll Garby u Tidy. Barra dan kollu, wieħed jista' jduq imqaret, fenek, timpana, laħam taż-żiemel, kirxa, sfineġ, ftira biż-żejt, pulpetti bl-ikkapuljat, u diversi prodotti agrikoli li se jkun hemm.